## El Consell ratifica la contractació d’emergència de les obres de reparació de diferents infraestructures en el port de Cullera

*** Els treballs de reparació d’esta infraestructura ascendixen a 6.180.098 euros**

El Consell ha ratificat la contractació d’emergència de les obres de reparació de diferents infraestructures en el port de Cullera, que va resultar afectat per les inundacions que es van produir el mes d’octubre passat.

L’import global dels treballs de reparació de les instal·lacions portuàries afectades i restitució de calats en el port de Cullera ascendix a 6.180.098 euros, dels quals 457.785,05 euros es destinen a servicis de direcció d’obra, coordinació de seguretat i salut i redacció de la memòria d’obres i documentació tècnica. L’execució de les obres ja s’ha iniciat i s’ha estimat un termini d’execució de sis mesos.

La crescuda del riu Magre va comportar que el cabal registrat en el riu Xúquer a l’altura del municipi de Cullera fora molt elevat, la qual cosa va suposar un elevat arrossegament de sediments cap a la desembocadura, així com danys estructurals en algunes zones del port de Cullera.

Després de les inspeccions visuals i labors de manteniment efectuades pels equips de vigilància i tècnics de la Direcció General de Costes, Ports i Aeroports en les hores posteriors a les inundacions, es va evidenciar l’existència en els depòsits de tota mena de materials i arrossegaments en el llit i canal de navegació, a més de desperfectes en els elements de contenció, talussos i camins adjacents, i deterioracions en els molls, tant el d’ús pesquer com el d’oficines.

Una vegada comprovats els danys existents, es va constatar la necessitat d’escometre treballs d’emergència de reparació de les diverses instal·lacions del port.

Fecha: 11/03/2025